أنا هند من خمس سنين تزوجت عزت و سكنا في شقة في نفس البيت مع حماتي و سلفي . حماتي هي اللي ربت زوجي و سلفي بعد وفاة والدهم و هما صغيرين لما حمايا توفي كانت حماتي لسه في عز شبابها بس هي رفضت الجواز و وهبت حياتها لأولادها ربتهم و كبرتهم علشان كده زوجي و سلفي مش بيستحملوا الهوا علي حماتي و روحهم فيها . سلفي متزوج قبلنا بسنتين و عنده ولدين . بعد زواجنا ربنا رزقنا بأحمد و بعد أحمد زينب . و بالرغم من إني كنت ساكنة مع أهل زوجي في نفس البيت إلا ان علاقتي بيهم كانت كويسة لأننا ما كناش بنختلط ببعض كتير حتي حماتي في ست بتيجي تعمل لها شغل البيت و لو إحتاجت حاجة ما كانتش بتطلب مني أنا أو من سلفتي بصراحة كانت بتطلب من أولادها يعني كل واحد في حاله . بعد 3 سنين من زواجنا نقلنا في شقة تانية أقرب من شغل زوجي . بعد ما نقلنا زوجي كان علي طول بيتصل بوالدته يتطمن عليها و كان بياخدني أنا و الولاد و نروحلها مرة كل أسبوع في يوم أجازته و لو في يوم كنت تعبانة أو مش فاضية إني أروح معاه كنت بقوله يروح هو بس ما كانش بيرضي و يقولي : يعني حتي يوم الأجازة هقضيه بعيد عنكم . كنت أقوله : إحنا راضيين روح أنت إتطمن علي مامتك و إرجع . كان يرد و يقولي : خلاص هتصل أطمن عليها و نبقي نروح كلنا في يوم تاني رجلي علي رجلكم . كانت حياتنا مثالية و جميلة لحد ما فجأة من سنة اتوفي سلفي في حاذثة و هو في عز شبابه و ساب مراته و طفلين عندهم 6 سنين و 4 سنين . و كانت وفاته صدمة كبيرة لزوجي و حماتي . و بعد فترة من وفاة سلفي بدأت ألاحظ حاجات غريبة علي زوجي …. يتبع